**77/2020. (VII.03. MÁV Ért. 18.) EVIG sz. utasítás**

**a felügyeleti igazolványok, szolgálati megbízólevelek, belépési, behajtási engedélyek kiadási eljárásáról, használatáról, a MÁV Zrt. üzemi területén történő tartózkodás rendjéről**

# AZ UTASÍTÁS CÉLJA

A MÁV Zrt. üzemi területére vonatkozóan meghatározni a területen való tartózkodás rendjét, a belépési és behajtási engedélyek kiállításának feltételeit, valamint a felügyeleti ellenőrzésre, vizsgálatra, intézkedésre feljogosító igazolványok kiadásának szabályait.

# HATÁLY ÉS FELELŐSSÉG MEGHATÁROZÁSA

## 2.1 személyi hatály

* + - Az utasítás személyi hatálya kiterjed a MÁV-csoportra, valamint a MÁV NOSZTALGIA Kft-re, továbbá ezen társaságokkal munkaviszony, illetve munkavégzésre irányuló egyéb jogviszony alapján munkát végzőkre,
    - azon jogi személyiségű, vagy jogi személyiséggel nem rendelkező vállalkozások munkavállalóira, akik a MÁV-csoport valamely társaságával kötött szerződés alapján munkavégzés céljából használják a MÁV Zrt. üzemi területét,
    - a MÁV-csoport társaságaival szerződéses kapcsolatban álló egyesületekre, alapítványokra, közhasznú társaságokra,
    - olyan idegen munkavállalókra, akik a MÁV-csoport társaságaival szerződéses jogviszonyban nem állnak, de munkavégzésük részben vagy egészben a MÁV Zrt. üzemi területén történik és ezen tevékenységhez szükséges a társaság hozzájárulása,
    - a MÁV Zrt. üzemi területére bérleményük megközelítése céljából belépő, valamint gépjárművel behajtó személyekre,
    - a MÁV Zrt. üzemi területén magáncélú fotó-, videó-, filmfelvételt készíteni kívánó magánszemélyekre.

#### 

## 2.2 területi hatály

* + - Az utasítás területi hatálya kiterjed a MÁV Zrt. üzemi területére, ahol a tulajdonosi, üzemeltetői, kezelői vagy használói jogokat a MÁV Zrt. gyakorolja,
    - a MÁV Zrt. azon ingatlanaira melyeknél a belépést, behajtást, illetve a benntartózkodást külön utasítás nem szabályozza,
    - a létesítmények meghatározott területére, ha azok megközelítési útvonala üzemi területen van, vagy a területen történő tevékenység érinti azt,
    - az utasforgalom számára időszakosan megnyitott üzemi területekre, azok zárva tartása alatt,
    - a közforgalmú rakterületek nem rakodási célú igénybevételére.

## 2.3 tárgyi hatály

* + - Az utasítás tárgyi hatálya kiterjed a MÁV Zrt. üzemi területét igénybe vevő szolgálati és szolgálati célból használt magángépjárművekre,
    - az üzemi területet munkavégzés céljából igénybe vevő közúti gépjárművekre és munkagépekre,
    - a külön jogszabályban meghatározott felügyeleti és/vagy ellenőrzési jogkör gyakorlása érdekében a MÁV Zrt. üzemi területére behajtó közlekedési és közigazgatási hatóságok gépjárműveire.

## 2.4 Az utasítás kidolgozásáért és karbantartásáért felelős

A MÁV Zrt. biztonsági főigazgatója.

# FOGALMAK MEGHATÁROZÁSA

## Behajtási engedély

Gépjármű illetve a munkagép rendszámát és/vagy azonosító adatát tartalmazó sorszámozott irat, mely feljogosít az abban meghatározott időszak és terület vonatkozásában a MÁV Zrt. üzemi területére történő behajtásra.

## Belépési engedély

Névre szóló, személyazonosításra alkalmas, sorszámozott irat, mely az abban meghatározott időszak és terület vonatkozásában feljogosít a MÁV Zrt. üzemi területére történő belépésre, tartózkodásra.

## Felügyeleti igazolvány

Fényképes, névre szóló, sorszámmal ellátott igazolvány, mely a MÁV Zrt. területére belépésre és általános jelleggel vagy az abban foglalt körben ellenőrzésre, intézkedésre és vizsgálat tartására jogosít.

## Idegen munkavállaló

Az utasítás alkalmazása szempontjából idegen munkavállalónak minősül az a természetes személy, aki:

* + - a MÁV-csoport valamely társaságával munkaviszonyban áll, de a MÁV Zrt. üzemi területén a munkát nem MÁV-csoport valamely társaságával fennálló munkaviszonya alapján végzi,
    - azon jogi személyiségű, vagy jogi személyiséggel nem rendelkező vállalkozások munkavállalója, aki a MÁV-csoportba tartozó társasággal kötött szerződés alapján munkavégzés céljából használja a MÁV Zrt. üzemi területét,
    - a MÁV-csoportba tartozó társaságokkal szerződéses kapcsolatban nem áll, de a MÁV Zrt. üzemi területét munkavégzés céljából veszi igénybe.

## Idegen személy

Minden olyan természetes személy, aki nem munkavégzés céljából kíván belépni a MÁV Zrt. üzemi területére, ide értve a magáncélú felvételkészítést is.

## Igazolás

Névre szóló, a MÁV Zrt. üzemi területére belépésre, behajtásra jogosító irat, melyet Hálózat-hozzáférési szerződés alapján a vállalkozó vasúti társaság állít ki.

## kapcsolattartó

A MÁV-csoportba tartozó társaság részéről szerződésben kijelölt, közreműködő munkavállaló.

## Szolgálati gépjármű

A MÁV Zrt és a portfóliójába tartozó társaságoknál flottaszerződés keretében használt, vagy az egyes társaságok saját tulajdonában álló, olyan járművek, melyeket a munkáltatóval kötött megállapodás alapján:

* korlátlan személyi használatra, munkakörhöz rendelt,
* korlátozott személyi használatra, munkakörhöz rendelt,
* kizárólag hivatali célra használható, szervezethez rendelt.

## Szolgálati megbízólevél

Névre szóló, sorszámmal ellátott, arckép nélküli irat, mely a MÁV Zrt. adott területére biztosít belépési - a benne foglalt korlátozásokkal - ellenőrzési, vizsgálati, intézkedési jogokat.

## Üzemi terület

A MÁV Zrt. tulajdonában, kezelésében, üzemeltetésében vagy használatában lévő – a vasútüzemi tevékenység biztonságos végzése érdekében – szabályozott módon igénybe vehető területek.

# 4.0 AZ UTASÍTÁS LEÍRÁSA

## A Felügyeleti igazolvány, szolgálati megbízólevél kiállításának, használatának szabályai

#### Igényléssel, kiállítással, használattal kapcsolatos eljárási rend

A Felügyeleti igazolvány (1. sz. melléklet), valamint a Szolgálati megbízólevél (2. sz. melléklet) a MÁV-csoport azon munkavállalói részére igényelhető, akik a munkaköri leírásukban előírt felügyeleti, ellenőrzési, vizsgálati, illetve intézkedési hatáskörrel, jogosultsággal rendelkeznek.

A Felügyeleti igazolvány és a Szolgálati megbízólevél utazásra nem jogosít.

Az igénylést írásban, a szolgálati hely szervezeti egység vezetője által történhet, melyben meg kell határozni a területi illetékességet és az ellenőrzési, vizsgálati, intézkedési hatáskört.

A Felügyeleti igazolvány valamint a Szolgálati megbízólevél visszavonásig érvényes, de legfeljebb a tárgy év végéig állítható ki, évente hosszabbítani kell. Az érvényességi időt az iraton aláírással és bélyegző lenyomattal dokumentáltan kell feltüntetni.

Az érvényességi határidő hosszabbítására, módosítására irányuló írásos kezdeményezést az igénylésre jogosult vezető tehet.

A Felügyeleti igazolvány valamint a Szolgálati megbízólevél kiállításával, nyilvántartásba vételével és érvényesítésével összefüggő feladatok ellátása a MÁV Zrt. Biztonsági főigazgatóság hatáskörébe tartozik.

**Az igénylést benyújtó szervezeti egység vezetőjének feladata**

* + - Felügyeleti igazolvány, Szolgálati megbízólevél használatára való jogosultság vizsgálata,
    - az igénylés elektronikus kérelemben történő benyújtása,
    - az igazolványban, megbízólevélben szereplő adatok változásának bejelentése,
    - éves érvényesítés kezdeményezése,
    - jogosultság megszűnésekor az igazolvány kiállító szervnél történő leadásának biztosítása,
    - elvesztés, elhagyás, eltulajdonítás vagy megsemmisülés esetén jegyzőkönyv felvétele, a felvett jegyzőkönyv megküldése a Biztonsági főigazgatóságnak.

(eltulajdonítás esetén a jegyzőkönyvhöz a rendőrségi feljelentést is csatolni kell)

A kiállítás iránti kérelemnek tartalmaznia kell az alábbi adatokat:

* + - név
    - munkáltató szervezeti egység megnevezése
    - beosztás
    - törzsszám
    - ellenőrzési, vizsgálati és intézkedési jogosultság illetékessége, hatásköre.

**A Biztonsági főigazgatóság feladata**

* + - az igazolványok, megbízólevelek elektronikus kérelemre történő kiállítása,
    - éves érvényesítése,
    - nyilvántartása,
    - az érvénytelenné vált, illetve használatból kivont igazolványok, megbízólevelek selejtezése,
    - elvesztett, elhagyott, eltulajdonított vagy megsemmisült igazolványok, megbízólevelek letiltása, intézkedés a MÁV Zrt. Értesítőjében való közzétételre.

A Felügyeleti igazolvány illetve a Szolgálati megbízólevél „Hivatalos feljegyzések” rovatába bejegyzést kizárólag a kiállító szervezet tehet.

A Felügyeleti igazolványt, Szolgálati megbízólevelet a munkaviszony, illetve a jogosultság bármely okból történő megszűnésekor le kell adni a kiállító szervezetnél.

## Belépési engedélyek

#### Általános szabályok

A MÁV Zrt. üzemi területére csak érvényes, személyre szóló Belépési engedély vagy belépésre jogosító igazolvány, Igazolás birtokában lehet belépni, illetve ott tartózkodni.

Nem kell Belépési engedélyt igényelnie a MÁV-csoport azon munkavállalójának, aki rendelkezik érvényes Felügyeleti igazolvánnyal vagy Szolgálati megbízólevéllel, továbbá a Hálózat-hozzáférési szerződés alapján kiállított Igazolás birtokosának.

A MÁV Zrt. üzemi területére belépésre jogosító - a MÁV-csoport társaságai által kiállított - igazolványok, iratok elfogadásának körét a Csoportirányítási Biztonsági Bizottság állásfoglalása alapján a MÁV Zrt. Biztonsági főigazgatósága kiterjesztheti.

Az utasítás ezen pontjának rendelkezéseit a belépésre, tartózkodásra vonatkozó általános szabályok vonatkozásában alkalmazni kell az alábbi esetekben is:

* + - „*A vasúti utazási és felügyeleti igazolvány, valamint a Felügyeleti igazolvány2 kiadásának és használatának rendjéről*” szóló 58/2020. (III.27. MÁV Ért.) 11. EVIG. sz. utasítás hatálya alá tartozó személyekre;

„*A MÁV Zrt. külső kommunikációs tevékenységéről és a csoportszintű külső kommunikáció elveiről*” szóló 6/2020. (I.24. MÁV Ért. 2.) EVIG. sz. utasításban foglaltak szerint, a sajtó által igényelt, a MÁV-csoport tájékoztatási körébe eső, kifejezetten a hírszolgáltatáshoz kapcsolódó belépési, forgatási, felvételkészítési engedélyt kérőkre;

* + - „*A társadalmi, művészeti-, oktatási-, és üzleti célú filmfelvételekkel kapcsolatos szolgáltatások engedélyezéséről és szabályozásáról*” szóló 7/2020. (I.24. MÁV Ért. 2) EVIG sz. utasítás szerint engedélyt igénylő személyekre;
    - mentési, kárelhárítási, közrend és közbiztonsági feladatok végrehajtása érdekében az üzemi területre belépőkre;
    - a külön jogszabályban meghatározott jogkörük gyakorlása érdekében a MÁV Zrt. üzemi területére belépő rendvédelmi, hatósági és közigazgatási szervek képviseletében eljárókra;
    - vagyonőrökre, akik a MÁV Zrt. üzemi területén a közszolgáltatási tevékenységgel összefüggésben szerződés alapján élőerős őrzési feladatokat látnak el;
    - fegyveres biztonsági őrökre, akik a MÁV-csoport egyes létfontosságú létesítményeinek védelmét biztosítják;
    - a MÁV-csoport valamely társaságával kötött Együttműködési megállapodás alapján, az üzemi területen polgárőri szolgálatot ellátókra;
    - vállalkozó vasúti társaság Igazolással rendelkező munkavállalóira;
    - bérleti jogviszony/használati jogviszony alapján, az üzemi területen életvitelszerűen lakókra, ha a lakásuk megközelítésére más lehetőség nincs.

#### Belépési engedély igénylése

A Belépési engedély iránti kérelmet a Biztonsági főigazgatóság engedély kiadására jogosult szervezetéhez kell elektronikus úton benyújtani, legalább10 munkanappal az üzemi területre tervezett belépés előtt.

A kérelem benyújtásának elektronikus elérhetőségi címeit a 3. sz. melléklet, a kérelem mellékleteként kitöltendő Excel minta táblázatokat a 4. sz. melléklet tartalmazza.

Azon személy részére kell igényelni Belépési engedélyt aki:

* az üzemi területen, a MÁV-csoportba tartozó társaság tevékenységével összefüggő feladatot lát el,
* a tevékenysége szorosan kapcsolódik a közszolgáltatáshoz vagy kiegészíti azt,
* az üzemi területen szerződés, megállapodás alapján engedélyezett gazdasági tevékenységet folytat,
* valamely, a MÁV-csoportba tartozó társaság érdekét szolgáló tevékenység végzésére érvényes szerződéssel rendelkező cég munkavállalója,
* idegen munkavállalóként munkálatok elvégzésére érvényes szerződéssel rendelkezik.

Belépési engedélyt kell igényelni továbbá:

* olyan idegen munkavállaló részére, aki valamely, a MÁV-csoportba tartozó társasággal szerződéses jogviszonyban nem áll, de a munkavégzéshez szükséges az üzemi terület igénybevétele,
* azon természetes személynek, aki érvényes Regisztrációs igazolvánnyal rendelkezik és kérelme alapján a magáncélú felvételkészítés részben vagy egészben a MÁV Zrt. üzemi területén történik.

#### Belépési engedély kiadása

A Belépési engedélyek elbírálására és kiadására a MÁV Zrt. Biztonsági főigazgatóság központi irányítási szervezete jogosult:

* + - országos hatáskörrel, illetve
    - ha az engedély több pályavasúti területi igazgatóság területére érvényes.

Továbbá jogosult az engedély kiadását magához vonni az egyes pályavasúti területi igazgatóságok területére vonatkozóan is.

A MÁV Zrt. Biztonsági főigazgatóság területi szervezete saját illetékességi területére jogosult engedély kiadására.

A Belépési engedély kiadásának feltétele a munkavédelmi oktatáson való részvétel igazolása.

Munkavédelmi oktatás hiányában csak a megfelelő munkavédelmi feltételeket biztosító szakfelügyelet, kísérő jelenléte mellett engedélyezhető az eseti belépés, benntartózkodás.

Eseti Belépési engedély kiadására jogosult továbbá a területi végrehajtó szolgálati egység vezetője az alábbi feltételek együttes fennállása esetén:

* + - saját illetékességi területén belül,
    - eseti jelleggel, ha az üzemi terület igénybevétele nem haladja meg a 72 óra időtartamot,
    - ha a belépést, a területen történő munkavégzést ezen utasítás rendelkezései nem tiltják vagy korlátozzák.

Az így kiadott eseti engedélyekről – a kiadást követően haladéktalanul – elektronikus úton tájékoztatni kell a területileg illetékes vasútbiztonsági szervezetet.

#### Belépési engedély kiadásának megtagadása, feltételekhez kötése

A MÁV Zrt. Biztonsági főigazgatóság a Belépési engedélyt nem állítja ki, ha:

* + - nincs jogcím a MÁV Zrt. üzemi területén történő tartózkodásra, vagy az nem megfelelő,
    - a munkavégzés az adott helyen lehetetlen, vagy az nem biztonságos,
    - ha a kérelmező felszólításra sem csatolja az engedély kiállításához szükséges dokumentumokat.

A MÁV Zrt. Biztonsági főigazgatósága a Belépési engedélyt kiállítását feltételhez kötheti, ha az igénylő:

* + - a létfontosságú rendszerek és létesítmények azonosításáról, kijelöléséről és védelméről szóló jogszabály alapján a MÁV Zrt. kijelölt létfontosságú létesítményébe, területére (kritikus infrastruktúra) kéri a belépést,
    - az Egységes őrzés-védelmi rendszerbe bevont pályaudvar, állomás üzemi területére kíván belépni,
    - ha belépés, benntartózkodás kiemelt biztonsági kockázatot jelent.

#### Belépési engedély hitelesítése, módosítása és nyilvántartása

A Belépési engedélyt a kiállító szervezet vezetőjének vagy a vezető által arra felhatalmazott személynek az aláírásával és bélyegző lenyomatával kell hitelesíteni. A hitelesítés történhet a MÁV Zrt. biztonsági követelményeinek megfelelő Elektronikus Aláíró Tanúsítvánnyal is.

Amennyiben az engedélyen szereplő adatok bármelyike megváltozik, a változás tényéről 5 munkanapon belül írásban értesíteni kell az engedélyt kiállító szervezetet. A kiállító szervezet az új engedély kiadásával egy időben az érvénytelenné vált engedélyt bevonja.

A kiállító szervezet a Belépési engedélyeket a hatályos iratkezelési szabályzat szerint kezeli.

#### Belépési engedély ellenőrzése

A kiadott engedélyeket - és az engedélyben meghatározott személyazonosításra alkalmas fényképes igazolványt - az engedély birtokosa az üzemi területen való tartózkodás ideje alatt köteles magánál tartani, és ellenőrzéskor azt felmutatni.

A belépési-, tartózkodási- és felvétel készítési jogosultságot, továbbá a munkavégzési-, közlekedési-, valamint technológiai előírások betartását a MÁV Zrt. Biztonsági főigazgatóság ellenőrizheti.

Ellenőrzési jogosultság illeti meg továbbá:

* + - idegen munkavállalók esetében a szerződésben megjelölt, ellenőrzési jogkörrel rendelkezőket,
    - azt a munkavállalót, aki az üzemi területért való felelősségét más, hatályos utasítás vagy munkaköri leírása alapján gyakorolja,
    - a MÁV Zrt. üzemi területén az őrzési, járőrözési feladatokat ellátó fegyveres biztonsági őröket és vagyonőröket is.

#### Belépési engedély felfüggesztése, visszavonása

Az ellenőrzésre jogosultak kötelesek intézkedni a munkavégzés azonnali felfüggesztéséről, ha:

* + - a munkavédelmi, vagy biztonsági intézkedések betartásának hiánya a MÁV Zrt. munkavállalóit, ügyfeleit, közvetlenül veszélyezteti,
    - az engedélyes tevékenysége a vasúti közlekedés biztonságát, vagy a vagyonbiztonságot veszélyezteti,
    - az engedélyt jogosulatlanul használják, átruházzák, meghamisítják.

A munkavégzés felfüggeszthető, ha:

* + - az engedélyes a helyszínen az engedélyt nem tudja bemutatni az ellenőrzést végző személynek,
    - a munkavégzés (tartalma, helyszíne, időtartama) a kiadott engedélyben foglaltaktól eltér.

Az ellenőrzést végző a munkavégzés felfüggesztésről jegyzőkönyvet vesz fel, melyet legkésőbb az ellenőrzést követő munkanapon meg kell küldeni az érintett szervezetnek illetve vállalkozó vasúti társaságnak.

Újabb engedély nem adható ki, ha a munkavégzés felfüggesztése az engedélyt birtokló vasúti közlekedés biztonságát veszélyeztető szándékos magatartásával hozható összefüggésbe.

#### Belépési engedély MÁV Zrt. munkavállalója részére

Sorszámmal ellátott, a munkavállaló nevét és beosztását tartalmazó, visszavonásig érvényes kártya, amely a belépéssel, üzemi területen történő tartózkodással kapcsolatos jogosultságokat, korlátozásokat tartalmaz. (5. sz. melléklet)

#### Belépési engedély MÁV-csoportba tartozó társaság munkavállalója részére

Sorszámmal ellátott, a munkavállaló nevét, beosztását és a MÁV-csoportba tartozó társaság megnevezését tartalmazó, visszavonásig érvényes kártya, mely a belépéssel, üzemi területen történő tartózkodással kapcsolatos jogosultságokat, korlátozásokat tartalmaz. (6. sz. melléklet)

#### Belépési engedély a MÁV Zrt. kisebbségi portfóliójába tartozó társaság munkavállalója részére

Sorszámmal ellátott, határozott időre szóló, a munkavállaló nevét, beosztását és a személy azonosítására alkalmas fényképes igazolvány számát, továbbá a társaság megnevezését tartalmazó kártya, mely a belépéssel, üzemi területen történő tartózkodással kapcsolatos jogosultságokat, korlátozásokat tartalmaz. (7. sz. melléklet)

#### A Belépési engedélyek kiállításával kapcsolatos eljárásrend a MÁV Zrt., a MÁV-csoport társasága valamint MÁV Zrt. kisebbségi portfóliójába tartozó társaság munkavállalója esetén

**Az igénylést benyújtó szervezeti egység vezetőjének feladata**

* + - az engedélyre való jogosultság vizsgálata,
    - az igénylés elektronikus benyújtása szerkeszthető Excel melléklettel,

(4. sz. melléklet 1 sz. minta táblázat)

* + - az engedélyen szereplő adatok változásának bejelentése,
    - elvesztés, elhagyás, eltulajdonítás vagy megsemmisülés esetén bejelentési kötelezettség a kiállító szervezet felé,
    - munkavállaló részére kiállított engedélyt a munkaviszony megszűnésekor le kell adni az engedélyt kiállító szervezetnek.

Az engedély iránti kérelemnek tartalmaznia kell az alábbi adatokat:

* + - munkavállaló nevét,
    - beosztását,
    - szervezet teljes nevét,
    - szervezet rövidített nevét,
    - törzsszám/személyazonosításra alkalmas fényképes igazolvány számát,
    - a használat területi korlátozását
    - megrendelő nevét, beosztását

**A Biztonsági főigazgatóság feladata**

* + - a kérelem kötelező tartalmi elemei meglétének vizsgálata,
    - az engedélyek elektronikus kérelemre történő kiállítása,
    - engedélyek nyilvántartása,
    - az érvénytelenné vált, illetve használatból kivont engedélyek selejtezése.

#### Belépési engedély munkavégzéshez idegen munkavállaló részére

Sorszámozott, határozott időtartamra, legfeljebb a tárgyév december 31-ig érvényes engedély, mely a belépésre jogosult nevét, személyazonosításra alkalmas fényképes igazolványának számát, munkáltató megnevezését, valamint a munkavégzés célját és helyét tartalmazza. Az üzemi területen történő tartózkodással kapcsolatos jogosultságokat, korlátozásokat tartalmazhat. (8. sz. melléklet)

Amennyiben egy munkaterületen, egy időben azonos célú munkát végez több személy (minimum 3 fő), akkor részükre Csoportos belépési engedély is kiállítható.

Csoportos engedélyen minden munkavállaló nevét és személyazonosításra alkalmas fényképes igazolványának számát fel kell tüntetni. (9. sz. melléklet)

#### Kiállítással, használattal kapcsolatos eljárási rend

Az idegen munkavállalók belépési engedélyének kérelmezése, engedélyezése, használata során is irányadóak, betartandók a 4.2.1 pontban meghatározott általános belépés engedélyezési szabályok.

A belépési engedély kizárólag az engedélyen feltüntetett munkavégzési céllal, helyszínre és időszakban jogosít belépésre.

Az engedély érvényessége – tárgyéven belül – a benyújtáskor elfogadott feltételekkel indokolt esetben meghosszabbítható. A meghosszabbítást a kapcsolattartó kezdeményezheti az engedélyt eredetileg kiadó szervezeténél.

Az engedélykérési kötelezettségről, engedélykérési eljárás módjáról az idegen felet a szerződéskötéskor a MÁV-csoportba tartozó társaság képviseletében eljáró szervezet, illetve az idegen féllel kapcsolattartásra a szerződésben kijelölt munkavállaló köteles tájékoztatni.

A szerződésben minden esetben fel kell hívni a szerződő felek figyelmét ezen utasítás előírásaira, indokolt esetben ezen utasítás a szerződés mellékletét kell képezze.

A MÁV Zrt. részéről kapcsolattartó személyt az idegen munkavállaló MÁV üzemi területen való munkavégzését megalapozó szerződésben akkor is meg kell határozni, ha a területen végzendő munkára a szerződést nem a MÁV-csoportba tartozó valamely társaság köti a vállalkozóval.

A szerződésekben meghatározott kapcsolattartó, illetve a szerződő - a MÁV-csoportba tartozó valamely társaság - szervezeti egysége jogosult az idegen munkavállaló részére Belépési engedély kérelmet benyújtani.

Az engedélykérelemben meg kell határozni, hogy a munkavégzés során indokolt-e szakfelügyelet, vagy kísérő alkalmazása és azt honnan, milyen módon kell igénybe venni. A szakfelügyelet formai és tartalmi követelményeit a pályaműködtetésben érintett tevékenységi körönként legalább munkautasításban kell szabályozni.

Kivételes esetben, amikor az üzemi területre történő belépés nem a MÁV-csoportba tartozó valamely társaság érdekében történik, de a belépés, munkavégzés - közműérintettség, szolgalmi jog biztosítása miatt, vagy egyéb okból - elkerülhetetlen a Belépési engedély kiadásának nem feltétele a kapcsolattartó.

Ezen esetekben a belépést igénylő csatolni köteles a vasúti infrastruktúra üzemeltetéséért felelős, illetékes területi szervezet írásos hozzájáruló nyilatkozatát.

Az engedély iránti kérelemnek tartalmaznia kell az alábbi adatokat:

* + - belépésre jogosult munkavállaló nevét,
    - munkáltató megnevezését (cégnév),
    - személyazonosításra alkalmas fényképes igazolvány számát,
    - belépés célját,
    - konkrét munkavégzés helyét, időtartamát,
    - szakfelügyelet, vagy kísérés szükségességét,
    - kapcsolattartó nevét.

A fenti adatokat elektronikusan szerkeszthető Excel formában szükséges megküldeni a 4. sz. mellékletben szereplő 2 sz. minta táblázat alapján.

A kérelemhez csatolni kell:

* + - a munkavédelmi oktatást igazoló dokumentum másolatát,
    - kitöltött, aláírt Kapcsolattartói nyilatkozatot. (10. sz. melléklet)

A Kapcsolattartói nyilatkozat tartalmazza:

* + - a kapcsolattartó és,
    - a munkavégzés adatait,
    - szakfelügyelet elrendelésére, valamint,
    - adatkezelésre vonatkozó nyilatkozatot.

Engedély kiállításához szükséges adatok, dokumentumok hiánya esetén a kérelmezőt hiánypótlásra kell felszólítani. Amennyiben a hiánypótlás felszólításra sem történik meg az engedély nem állítható ki.

#### Vállalkozó vasúti társaság belépési Igazolás

Az Igazolást a Hálózat-hozzáférési szerződéssel rendelkező vállalkozó vasúti társaság állítja ki a saját vagy a vele szerződésben lévő társaságok munkavállalói/személyzete részére, aki a hálózat-hozzáférési szerződés hatálya alá tartozó vasútüzemi tevékenység végrehajtásában részt vesz.

Az Igazolás kizárólag személyazonosításra alkalmas fényképes igazolvánnyal együtt érvényes, melynek számát az Igazoláson fel kell tüntetni.

A vállalkozó vasúti társaság az Igazoláson meghatározott természetes személyen keresztül jogosult a Hálózat-hozzáférési szerződésében szereplő jogait gyakorolni és köteles az abban megfogalmazott kötelezettségeit betartatni. A vállalkozó vasúti társaság az Igazoláson szereplő természetes személy munkájáért, vasúti területen történő jogszerű tartózkodásáért felelősséggel tartozik.

Az Igazolás formáját, kiállítási módját, használatának, nyilvántartásának rendjét és az ellenőrzéssel kapcsolatos jogosultságokat a Hálózat-hozzáférési szerződésben szabályozni kell.

A MÁV Zrt. üzemi területén történő tartózkodás ideje alatt az Igazolás birtokosa az Igazolást köteles magánál tartani.

A MÁV Zrt. az üzemi területén a 4.2.1.5 pontokban meghatározottak szerint az Igazolás meglétét ellenőrizheti.

Az Igazolás mintáját a 11. sz. melléklet tartalmazza.

## Behajtási engedélyek

### 

#### Általános szabályok

A MÁV Zrt. üzemi területére csak az hajthat be, aki rendelkezik a járműre kiadott érvényes Behajtási engedéllyel, továbbá a járművezető és a járműben tartózkodó személyek részére kiadott Belépési engedéllyel, belépésre jogosító igazolvánnyal vagy Igazolással.

Az üzemi terület igénybevétele során a Behajtási engedélyt jól látható helyen és a rendszám/azonosító ellenőrzésére alkalmas módon kell elhelyezni.

A behajtási engedély a MÁV Zrt. kijelölt és kialakított parkolóiban parkolás céljára nem vehető igénybe. A kijelölt és kialakított parkolókban parkolni csak a gépjárműre kiadott parkolási engedéllyel lehet.

Az utasítás ezen pontjának rendelkezéseit a behajtásra vonatkozó általános szabályok tekintetében alkalmazni kell az alábbi esetekben is:

* + - „*A vasúti utazási és felügyeleti igazolvány, valamint a Felügyeleti igazolvány2 kiadásának és használatának rendjéről*” szóló 58/2020. (III.27. MÁV Ért.) 11. EVIG. sz. utasítás hatálya alá tartozó személyekre;

„*A MÁV Zrt. külső kommunikációs tevékenységéről és a csoportszintű külső kommunikáció elveiről*” szóló 6/2020. (I.24. MÁV Ért. 2.) EVIG. sz. utasításban foglaltak szerint, a sajtó által igényelt, a MÁV-csoport tájékoztatási körébe eső, kifejezetten a hírszolgáltatáshoz kapcsolódó belépési, forgatási, felvételkészítési engedélyt kérőkre;

* + - „*A társadalmi, művészeti-, oktatási-, és üzleti célú filmfelvételekkel kapcsolatos szolgáltatások engedélyezéséről és szabályozásáról*” szóló 7/2020. (I.24. MÁV Ért. 2) EVIG sz. utasítás szerint engedélyt igénylő személyekre;
    - mentési, kárelhárítási, közrend és közbiztonsági feladatok végrehajtása érdekében az üzemi területre belépőkre;
    - a külön jogszabályban meghatározott jogkörük gyakorlása érdekében a MÁV Zrt. üzemi területére belépő rendvédelmi, hatósági és közigazgatási szervek képviseletében eljárókra;
    - vagyonőrökre, akik a MÁV Zrt. üzemi területén a közszolgáltatási tevékenységgel összefüggésben szerződés alapján élőerős őrzési feladatokat látnak el;
    - fegyveres biztonsági őrökre, akik a MÁV-csoport egyes létfontosságú létesítményeinek védelmét biztosítják;
    - a MÁV-csoport valamely társaságával kötött Együttműködési megállapodás alapján, az üzemi területen polgárőri szolgálatot ellátókra;
    - vállalkozó vasúti társaság Igazolással rendelkező munkavállalóira;
    - bérleti jogviszony/használati jogviszony alapján, az üzemi területen életvitelszerűen lakókra, ha a lakásuk megközelítésére más lehetőség nincs;
    - a mentési, kárelhárítási feladatok végzése során a megkülönböztetett jelzéssel ellátott gépjárművekre;
    - a külön jogszabályban meghatározott jogkör gyakorlása érdekében a MÁV Zrt. üzemi területére behajtó rendvédelmi, hatósági szervek járműveire;
    - a MÁV-csoport valamely társaságával pénz- és értékszállítási tevékenység végzésére kötött szerződés alapján behajtó gépjárművekre;
    - a közüzemi cégek szolgáltatás végrehajtása céljából behajtó gépjárműveire.

#### Behajtási engedély igénylése

A Behajtási engedély iránti kérelmet a Biztonsági főigazgatóság engedélykiadásra jogosult szervezetéhez elektronikus úton, szerkeszthető Excel melléklettel együtt kell benyújtani.

Az elektronikus elérhetőséget a 3. sz. melléklet, a kitöltendő Excel minta táblázatokat a 4. sz. melléklet tartalmazza.

Behajtási engedélyt kell igényelni minden olyan járműre, mellyel a MÁV Zrt. üzemi területét igénybe kívánják venni.

Egy személy egy magángépjárműre igényelhet Behajtási engedélyt, illetve egy forgalmi rendszámra egy engedély adható ki.

#### Behajtási engedély kiadása

Az engedélyek elbírálására és kiadására a MÁV Zrt. Biztonsági főigazgatóság központi irányítási szervezete jogosult:

* + - országos hatáskörrel, továbbá
    - ha az engedély több pályavasúti területi igazgatóság területére érvényes.

Továbbá jogosult az engedély kiadását magához vonni az egyes pályavasúti területi igazgatóságok területére vonatkozóan is.

MÁV Zrt. Biztonsági főigazgatóság területi szervezete saját illetékességi területére jogosult engedély kiadására.

#### Behajtási engedély kiadásának megtagadása, feltételekhez kötése

A MÁV Zrt. Biztonsági főigazgatósága a Behajtási engedélyt nem állítja ki, ha:

* + - nincs jogcím a behajtásra, vagy az nem megfelelő,
    - a behajtás az adott helyre lehetetlen vagy az nem biztonságos,
    - ha a kérelmező hiánypótlásra történő felszólítást követően sem adja meg az engedély kiállításához szükséges adatokat.

A MÁV Zrt. Biztonsági főigazgatósága a Behajtási engedély kiállítását feltételhez kötheti, ha az igénylő:

* + - a létfontosságú rendszerek és létesítmények azonosításáról, kijelöléséről és védelméről szóló jogszabály által érintett területre kéri a behajtást,
    - az Egységes őrzés-védelmi rendszerbe bevont pályaudvar, állomás üzemi területére kíván behajtani,
    - ha a gépjárművel történő behajtás kiemelt biztonsági kockázatot jelent.

#### Behajtási engedély hitelesítése, módosítása és nyilvántartása

Az engedélyt a kiállító szervezet vezetője vagy a vezető által arra felhatalmazott személy aláírásával és az alkalmazott bélyegző lenyomatával kell hitelesíteni. A hitelesítés történhet a MÁV Zrt. biztonsági követelményeinek megfelelő Elektronikus Aláíró Tanúsítvánnyal is.

Amennyiben az engedélyen szereplő adatok bármelyike megváltozik, a változás tényéről 5munkanapon belül írásban értesíteni kell az engedélyt kiállító szervezetet. A kiállító szervezet az új engedély kiadásával egy időben az előzőt érvényteleníti és bevonja.

A kiállító szervezet a Behajtási engedélyeket a hatályos iratkezelési szabályzat szerint kezeli.

#### Behajtási engedély ellenőrzése

A behajtási jogosultságot, továbbá munkavégzési-, közlekedési-, technológiai előírások betartását a MÁV Zrt. Biztonsági főigazgatóság ellenőrzésre jogosult munkavállalói a Társaság területén bármikor jogosultak ellenőrizni.

Ellenőrzési jogosultság illeti meg továbbá:

* + - a MÁV Zrt. üzemi területein az őrzési, járőrözési feladatokat ellátó fegyveres biztonsági őröket és vagyonőröket,
    - azt a munkavállalót, aki az üzemi területért való felelősségét más, hatályos utasítás vagy munkaköri leírása alapján gyakorolja,
    - idegen munkavállalók munkavégzés célú behajtása esetében a konkrét munkavégzésre irányuló szerződésben megjelölt, ellenőrzési jogkörrel rendelkező munkavállalót.

#### Behajtási engedély felfüggesztése, visszavonása

Az ellenőrzésre jogosultak kötelesek intézkedni a Behajtási engedély azonnali felfüggesztéséről, bevonásáról és a jármű üzemi területről történő eltávolításáról ha:

* + - az engedélyt jogosulatlanul használják, átruházzák, meghamisítják,
    - érvényessége lejárt, vagy nem az adott területre érvényes,
    - a munkavédelmi, vagy biztonsági intézkedések betartásának hiánya a Társaság munkavállalóit, ügyfeleit, közvetlenül veszélyezteti,
    - az engedélyes tevékenysége a vasúti közlekedés biztonságát, vagy a vagyonbiztonságot veszélyezteti.

Az engedély felfüggeszthető, visszavonható, az üzemi területről a jármű ha:

* + - az engedélyes a helyszínen az engedélyt nem tudja bemutatni az ellenőrzést végző személynek,
    - a behajtás tartalma, helyszíne, időtartama a kiadott engedélyben foglaltaktól eltér.

Az ellenőrzést végző az engedély felfüggesztéséről jegyzőkönyvet vesz fel, melyet legkésőbb az ellenőrzést követő munkanapon meg kell küldeni az érintett szervezetnek illetve vállalkozó vasúti társaságnak.

Újabb engedély nem adható ki, ha az engedély felfüggesztése az engedélyt birtokló vasúti közlekedés biztonságát veszélyeztető szándékos magatartásával hozható összefüggésbe.

#### Behajtási engedély a MÁV Zrt. szolgálati gépjárművére

Sorszámmal ellátott, határozott időtartamra, legfeljebb tárgyév december 31.-ig érvényes, a szolgálati gépjármű forgalmi rendszámát tartalmazó engedély, amely a MÁV Zrt. valamennyi – külön korlátozás alá nem eső – üzemi területére behajtásra jogosít. (12. sz. melléklet)

A vasútüzemi tevékenység biztonságos ellátása érdekében a MÁV Zrt. szolgálati gépjárműveinek az egész hálózatra érvényes Behajtási engedéllyel kell rendelkezni.

A MÁV Zrt. szolgálati gépjárműveire a flottakezeléssel megbízott szervezet feladata megrendelni és biztosítani Behajtási engedélyeket.

Az éves igénylést – a gépjárművek adataival – a tárgy évet megelőző év október 15. napjáig küldi meg elektronikusan szerkeszthető Excel formában a Biztonsági főigazgatóság kiállításra jogosult szervezeti egységének. (4. sz. melléklet 3 sz. minta táblázat)

Az elkészített éves engedélyeket a kiállító az érvényességet megelőző év december 15. napjáig dokumentáltan átadja a flottakezelőnek.

A flottakezelésben keretszerződéssel használt szolgálati gépjárművek behajtási engedélye 1 éven túl, a flottaszerződés érvényességi idején belül is kérelmezhető illetve kiadható.

A szolgálati gépjármű használatában év közben bekövetkezett változásokat, új igényléseket 10 munkanappal az üzemi terület igénybevételét megelőzően kell benyújtani a kiállító szervezethez.

Elvesztés, elhagyás, eltulajdonítás, esetleges megsemmisülés esetén, új Behajtási engedélyt írásban – külön indokolással – a kiállító szervezettől kell igényelni.

#### Behajtási engedély a MÁV–csoportba tartozó társaság szolgálati gépjárművére

Sorszámmal ellátott, határozott időtartamra, legfeljebb tárgyév december 31-ig érvényes, a szolgálati gépjármű forgalmi rendszámát és a cég megnevezését tartalmazó engedély, amely a MÁV Zrt. valamennyi – külön korlátozás alá nem eső – üzemi területére behajtásra jogosít.

(13. sz. melléklet)

A MÁV-csoportba tartozó társaság szolgálati gépjárműveire a flottakezeléssel megbízott szervezet jogosult megrendelni és biztosítani Behajtási engedélyeket.

Az éves igénylést – a gépjárművek adataival – megelőzően október 15. napjáig kell megküldeni elektronikusan szerkeszthető Excel formában a Biztonsági főigazgatóság kiállításra jogosult szervezeti egységének. (4. sz. melléklet 3 sz. minta táblázat)

Az elkészített éves engedélyeket a kiállító minden év december 15. napjáig dokumentáltan átadja a flottakezelőnek.

A flottakezelésben keretszerződéssel használt szolgálati gépjárművek behajtási engedélye 1 éven túl, a flottaszerződés érvényességi idején belül is kérelmezhető illetve kiadható.

További szolgálati gépjárművek vonatkozásában a gépjárművet üzemeltető társaság adott szervezeti egységének vezetője nyújthat be engedély iránti kérelmet.

A szolgálati gépjármű használatában év közben bekövetkezett változásokat, új igényléseket 10munkanappal az üzemi terület igénybevételét megelőzően kell benyújtani a kiállító szervezethez.

Elvesztés, elhagyás, eltulajdonítás, esetleges megsemmisülés esetén, új Behajtási engedélyt írásban - külön indokolással - a kiállító szervezettől lehet igényelni.

#### Behajtási engedély munkavállalók magántulajdonú, szolgálati céllal használt gépjárművére

Behajtási engedély munkavállalók magántulajdonú, szolgálati céllal használt gépjárművére

sorszámmal ellátott, határozott időtartamra, legfeljebb tárgyév december 31-ig érvényes – a gépjármű forgalmi rendszámát tartalmazó – engedély, mely országos vagy területi hatállyal igényelhető. (14. sz. melléklet)

Munkavállaló által szolgálati célból használt magángépjárműre Behajtási engedély kérelmet kizárólag a munkáltatói jogkör gyakorlója vagy a munkavállaló szervezeti egységének vezetője igényelhet, írásbeli indoklással.

Az adatokat elektronikusan szerkeszthető Excel melléklettel a Biztonsági főigazgatóság kiállításra jogosult szervezeti egységének kell benyújtani. (4. sz. melléklet 3 sz. minta táblázat)

Egy személy vonatkozásában, egy magángépjárműre adható ki szolgálati célú Behajtási engedély.

#### Szolgálati célú Behajtási engedélyek kiállításával kapcsolatos eljárási rend

**Az igénylést benyújtó szervezeti egység vezetőjének feladata**

* + - az engedély igénylés indokoltságának, illetve

használatára való jogosultság vizsgálata,

* + - az igénylés elektronikus kérelemben történő benyújtása,
    - az engedélyen szereplő adatok változásának bejelentése,
    - elvesztés, elhagyás, eltulajdonítás vagy megsemmisülés esetén bejelentési kötelezettség a kiállító szervezet felé,
    - munkavállaló részére kiállított engedélyt a munkaviszony megszűnésekor le kell adni az engedélyt kiállító szervezetnek.

A szolgálati célú behajtási engedély iránti kérelemnek tartalmaznia kell a 4 sz. melléklet 3 sz. minta táblázatban szereplő összes adatot:

* + - forgalmi rendszám,
    - jármű gyártmány, típus
    - szolgálati hely,
    - jogosult használó,
    - amennyiben személyhez kötött, akkor törzsszám, vagy annak hiányában arcképes személyazonosításra alkalmas igazolvány száma,
    - elérhetőség (mobil telefonszám, e-mail cím),
    - megrendelő.

Magángépjárműre történő igénylésnek tartalmaznia kell a szolgálati célú indokoltság megjelölését is.

**A Biztonsági főigazgatóság feladata**

* + - a kérelem kötelező tartalmi elemei meglétének vizsgálata,
    - az engedélyek kiállítása,
    - nyilvántartása az iratkezelési szabályok betartásával,
    - az érvénytelenné vált, illetve használatból kivont engedélyek selejtezése.

#### Idegen munkavállaló behajtási engedélye

A munkavégzés helyére és időtartamára kiadott - a gépjármű forgalmi rendszámát, munkagép azonosító jelét tartalmazó - engedély, mely az idegen munkavállaló részére kiadott, belépési engedéllyel együtt érvényes. (15. sz. melléklet)

#### Kiállítással, használattal kapcsolatos eljárási rend

Az idegen munkavállalók behajtási engedély iránti igényét a munkavégzés helye szerinti illetékes területi vasútbiztonsághoz kell benyújtani.

A Biztonsági főigazgatóság területi szervezete kizárólag az illetékességi hatáskörébe tartozó területi igazgatóságra ad ki Behajtási engedélyt.

A Biztonsági főigazgatóság központi irányítási szervezetéhez kell benyújtani a kérelmet országos, valamint az egynél több pályavasúti területi igazgatóságra kiterjedő munkavégzés esetén.

A szerződésekben meghatározott kapcsolattartó, illetve a szerződő szervezeti egység jogosult az idegen munkavállaló részére Behajtási engedély kérelmet benyújtani.

Az idegen munkavállalók behajtási engedély iránti kérelmének tartalmaznia kell a 4 sz. melléklet 4 sz. minta táblázatban szereplő összes adatot.

A behajtási igényt a munkavégzés célú Belépési engedély kérelemmel együtt kell benyújtani.

Idegen munkavállaló érvényes Belépési engedélyéhez utólagosan is igényelhető Behajtási engedély.

**Az igénylést benyújtó feladata**

* + - az engedély használatára való indokoltság és jogosultság vizsgálata,
    - az igénylés elektronikus kérelemben történő benyújtása,
    - az engedélyen szereplő adatok változásának bejelentése,
    - elvesztés, elhagyás, eltulajdonítás vagy megsemmisülés esetén bejelentési kötelezettség a kiállító szervezet felé.

**Az engedély iránti kérelemnek tartalmaznia kell az alábbi adatokat**:

* + - munkáltató megnevezését (cégnév),
    - munkavégzés helyét, időtartamát,
    - forgalmi rendszámot/azonosítót,
    - kapcsolattartó nevét.

**A Biztonsági főigazgatóság feladata**

* + - a kérelem kötelező tartalmi elemei meglétének vizsgálata,
    - az engedélyek kiállítása,
    - nyilvántartása az iratkezelési szabályok betartásával,
    - az érvénytelenné vált, illetve használatból kivont engedélyek selejtezése.

Amennyiben az idegen személyek általi belépés, munkavégzés kísérethez, vagy szakfelügyelethez kötött, akkor a gépjárművek behajtása és a MÁV területén történő mozgása is a kísérő, vagy szakfelügyeletet ellátó által meghatározott módon történhet.

Kivételes esetben, amikor az üzemi területre történő behajtás nem a MÁV Zrt. vagy a portfóliójába tartozó valamely társaság érdekében történik, de a behajtás – közműérintettség, szolgalmi jog biztosítása miatt, vagy egyéb okból – elkerülhetetlen a Behajtási engedély kiadásának nem feltétele a kapcsolattartó.

Ezen esetekben az engedélyt igénylő csatolni köteles a vasúti infrastruktúra üzemeltetéséért felelős, illetékes területi szervezet írásos hozzájáruló nyilatkozatát.

## A magáncélú fotó-, videó- és filmfelvételek készítésére vonatkozó rendelkezések

#### Általános szabályok

A MÁV Zrt. üzemi területére magáncélú fotó-, videó- és filmfelvétel készítése céljából csak – a jelen utasításban szabályozott módon – személyre szóló Belépési és magáncélú felvételkészítési engedéllyel és érvényes Regisztrációs igazolvánnyal lehet belépni, illetve ott tartózkodni.

A Belépési és magáncélú felvételkészítési engedély kiadásnak előfeltétele a regisztráció, valamint az Adatkezelési tájékoztató megismerése és tudomásulvétele. („B” Függelék)

Regisztrációt és engedély kiadását felnőtt korú személy kérelmezheti, amennyiben az igénylő gyermek vagy fiatalkorú a felvételkészítéshez felnőtt korú kísérete kötelező. A kíséretet, felügyeletet ellátó felnőtt adatait (név, személyazonosításra alkalmas fényképes igazolvány szám) is fel kell tüntetni a kérelemben.

Nem magáncélú felvételkészítésnek minősül a társadalmi, művészeti-oktatási-, és üzleti célú filmfelvételekkel kapcsolatos szolgáltatások engedélyezése és szabályozása, valamint a MÁV Zrt. külső kommunikációs tevékenysége és a csoportszintű külső kommunikáció, melyekre vonatkozó szabályokat külön utasítások tartalmazzák. Az engedélyezési eljárás ezen ügyekben a Kommunikációs igazgatóság hatásköre. A nem magáncélú felvételkészítési engedélyek kiadása előtt indokolt esetben a Biztonsági főigazgatóság biztonságszakmai véleményének beszerzése szükséges.

#### Belépési és magáncélú felvételkészítési engedély kiadásának megtagadása, feltételekhez kötése

A MÁV Zrt. Biztonsági főigazgatósága az engedélyt nem állítja ki, ha:

* + - a kérelmező nem rendelkezik érvényes Regisztrációs igazolvánnyal,
    - a területileg érintett szervezeti egység a hozzájárulást megtagadta,
    - a felvételkészítés az adott helyen lehetetlen vagy az nem biztonságos,
    - a kérelmező felszólításra sem csatolja az engedély kiállításához szükséges dokumentumokat,
    - a környezeti károk, balesetek területeire a káresemény következményeinek elhárításáig,
    - kegyeleti okok miatt zárolt területekre.

A MÁV Zrt. Biztonsági főigazgatósága a Belépési és magáncélú felvételkészítési engedély kiállítását feltételhez kötheti, ha az igénylő:

* + - a létfontosságú rendszerek és létesítmények azonosításáról, kijelöléséről és védelméről szóló jogszabály szerinti, a MÁV Zrt. kijelölt létfontosságú létesítményeibe (kritikus infrastruktúra) kéri az engedélyt,
    - az Egységes őrzés-védelmi rendszerbe bevont pályaudvarok és állomások üzemi területeire kíván belépni,
    - ha a belépés, benntartózkodás kiemelt biztonsági kockázatot jelent.

#### Regisztrációs igazolvány belépési és felvétel-készítési engedélyhez

A Belépési és magáncélú felvételkészítési engedély kiadásához szükséges Regisztrációs igazolványt (16. sz. melléklet) írásban kell igényelni (17. sz. melléklet) a Biztonsági főigazgatóság központi irányítási szervezetétől. (elérhetőség a 3. sz. mellékletben)

A központi irányítási szervezet a regisztráció során a kérelmező nevét, személyazonosításra alkalmas fényképes igazolványának számát, lakcímét, születési idejét, helyét, – gyermek, vagy fiatalkorú kérelmező esetén a felnőtt kíséret nevét és személyazonosításra alkalmas fényképes igazolványának számát is – a nyilvántartásban rögzíti, azaz a regisztráció során a kérelmező regisztrációs igazolványt kap.

A regisztrációs igazolvány érvényességi ideje 5 év, megadásának feltétele a kérelmező által megfizetett regisztrációs díj.

A Regisztrációs igazolvány kiadásának előfeltétele:

* + - munkavédelmi oktatás teljesítésének igazolása,
    - „Adatkezelési tájékoztató” megismerése és tudomásul vétele („B” Függelék),
    - éves regisztrációs díj befizetése.

#### Belépési és magáncélú felvételkészítési engedély

A tényleges felvételkészítéshez Belépési és magáncélú felvételkészítési engedély (18. sz. melléklet) a Biztonsági főigazgatóság illetékes területi szervezeténél igényelhető. (elérhetőség a 3. sz. mellékletben)

A Belépési és magáncélú felvételkészítési engedély kizárólag személyre szólóan állítható ki, meghatározott területre, a kiadástól számított legfeljebb 1 hónapig érvényes.

Az engedély kiadásához szükséges:

* + - a kérelem (19. sz. melléklet), melynek tartalmaznia kell a kérelmező illetve a felvételkészítést végző személy adatait, a felvételkészítés pontos helyét és idejét,
    - a kérelmező személy által beszerzett, a tervezett felvételkészítési helyszín területi egység vezetőjének írásos hozzájáruló nyilatkozata (20. sz. melléklet),
    - Regisztrációs igazolvány,
    - az éves regisztrációs díj befizetésének igazolása.

A kérelmet a tervezett felvételkészítés előtt legalább 10 munkanappal kell benyújtani.

A felvételkészítés helye szerinti szervezeti (szolgálati) egység – indokolt esetben – a helyi viszonyokra vonatkozó ismeretekkel köteles kiegészíteni az általános munkavédelmi oktatást, amennyiben az engedély kiadását területi kísérő jelenlétéhez köti, gondoskodik annak személyéről.

## A MÁV Zrt. üzemi területére történő belépés, behajtás, illetve tartózkodás egyéb szabályai:

#### Utasításban foglalt előírások mellett a MÁV Zrt. üzemi területén érvényesek és betartandók:

- a munkavédelmi és környezetvédelmi szabályok,

- a tűzvédelmi előírások,

- a vagyonvédelmi és vasútbiztonsági rendelkezések,

- az állomási rend, helyi végrehajtási utasítás előírásai,

- a havária helyzetek kezelésére kiadott kényszerhelyzeti előírások,

- a KRESZ szabályok.

Ezen pont rendelkezéseit a belépésre, behajtásra, tartózkodásra vonatkozó általános szabályok tekintetében alkalmazni kell az alábbi esetekben is:

* + - „*A vasúti utazási és felügyeleti igazolvány, valamint a Felügyeleti igazolvány2 kiadásának és használatának rendjéről*” szóló 58/2020. (III.27. MÁV Ért.) 11. EVIG. sz. utasítás hatálya alá tartozó személyekre;

„*A MÁV Zrt. külső kommunikációs tevékenységéről és a csoportszintű külső kommunikáció elveiről*” szóló 6/2020. (I.24. MÁV Ért. 2.) EVIG. sz. utasításban foglaltak szerint, a sajtó által igényelt, a MÁV-csoport tájékoztatási körébe eső, kifejezetten a hírszolgáltatáshoz kapcsolódó belépési, forgatási, felvételkészítési engedélyt kérőkre;

* + - „*A társadalmi, művészeti-, oktatási-, és üzleti célú filmfelvételekkel kapcsolatos szolgáltatások engedélyezéséről és szabályozásáról*” szóló 7/2020. (I.24. MÁV Ért. 2) EVIG sz. utasítás szerint engedélyt igénylő személyekre;
    - mentési, kárelhárítási, közrend és közbiztonsági feladatok végrehajtása érdekében az üzemi területre belépőkre;
    - a külön jogszabályban meghatározott jogkörük gyakorlása érdekében a MÁV Zrt. üzemi területére belépő rendvédelmi, hatósági és közigazgatási szervek képviseletében eljárókra;
    - vagyonőrökre, akik a MÁV Zrt. üzemi területén a közszolgáltatási tevékenységgel összefüggésben szerződés alapján élőerős őrzési feladatokat látnak el;
    - fegyveres biztonsági őrökre, akik a MÁV-csoport egyes létfontosságú létesítményeinek védelmét biztosítják;
    - a MÁV-csoport valamely társaságával kötött Együttműködési megállapodás alapján, az üzemi területen polgárőri szolgálatot ellátókra;
    - vállalkozó vasúti társaság Igazolással rendelkező munkavállalóira;
    - bérleti jogviszony/használati jogviszony alapján, az üzemi területen életvitelszerűen lakókra, ha a lakásuk megközelítésére más lehetőség nincs;
    - a mentési, kárelhárítási feladatok végzése során a megkülönböztetett jelzéssel ellátott gépjárművekre;
    - a külön jogszabályban meghatározott jogkör gyakorlása érdekében a MÁV Zrt. üzemi területére behajtó rendvédelmi, hatósági szervek járműveire;
    - a MÁV-csoport valamely társaságával pénz- és értékszállítási tevékenység végzésére kötött szerződés alapján behajtó gépjárművekre;
    - a közüzemi cégek szolgáltatás végrehajtása céljából behajtó gépjárműveire.

#### Munkavédelmi szabályok

A hatályos munkavédelmi előírások betartása a MÁV Zrt. üzemi területére belépő az utasítás hatálya alá tartozó valamennyi személy számára kötelező.

A belépés feltétele a munkavédelmi oktatáson való részvétel igazolása.

A munkavédelmi szabályokra vonatkozó rendelkezéseket az „A” Függelék tartalmazza.

#### Adatkezelési szabályok

Ezen utasítás hatálya alá tartozó engedélyek, igazolványok kiállításának feltétele az Adatkezelési tájékoztató megismerése és tudomásul vétele.

Az adatkezelésre vonatkozó rendelkezéseket a „B” Függelék tartalmazza.

#### Engedély ügyintézés folyamata

A Belépési és Behajtási engedélyek igénylésével, annak kiállításával kapcsolatos folyamatot a 21. sz. melléklet folyamatábrája szemlélteti.

# HIVATKOZÁSOK, MÓDOSÍTÁSOK, HATÁLYON KÍVÜL HELYEZÉSEK

## Hivatkozott jogszabályok, szabályozások

* + - Az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet vagy GDPR)
    - 2005. évi CLXXXIII. törvény a vasúti közlekedésről
    - 2011. évi CXII. törvény az információs önrendelkezési jogról és az információszabadságról
    - 2012. évi II. törvény a szabálysértésekről, a szabálysértési eljárásról és a szabálysértési nyilvántartási rendszerről
    - 2012. évi CLXVI. törvény a létfontosságú rendszerek és létesítmények azonosításáról, kijelöléséről és védelméről
    - 1/1975 (II. 5) KPM-BM együttes rendelet a közúti közlekedés szabályairól
    - 7/2020. (I.24. MÁV Ért. 2) EVIG sz. utasítás „A társadalmi, művészeti-oktatási-, és üzleti célú filmfelvételekkel kapcsolatos szolgáltatások engedélyezéséről és szabályozásáról”
    - 6/2020. (I.24. MÁV Ért. 2.) EVIG. sz. utasítás „A MÁV Zrt. külső kommunikációs tevékenységéről és a csoportszintű külső kommunikáció elveiről”
    - 58/2020. (III.27. MÁV Ért.) 11. EVIG. sz. utasítás „A vasúti utazási és felügyeleti igazolvány, valamint a Felügyeleti igazolvány2 kiadásának és használatának rendjéről”
    - 56/2019. (IX. 20. MÁV Ért. 19.) ÁMVGH. sz. utasítás „A saját célú vasúti pályahálózat és iparvágány és azok tartozékainak, a rakodóterületekkel, a gépi rakodási engedélyekkel kapcsolatos eljárásrend a 2005. évi CLXXXIII. törvény alapján”
    - 67/2020. ( 05.01. MÁV Ért. 14. ) EVIG sz. utasítás „A MÁV Magyar Államvasutak Zrt. Munkavédelmi szabályzata”
    - 54/2020. (III. 13. MÁV Ért. 10.) EVIG sz. utasítás „A MÁV Zrt. Adatvédelmi és adatbiztonsági Szabályzata”
    - 11/2020. (I.24. MÁV Ért. 3.) EVIG sz. utasítás A MÁV Zrt., valamint az érintett leányvállalatok Iratkezelési szabályzata

## Az utasítás hatályba lépésével egyidejüleg hatályát veszti

* + - 15/2016. (V. 13. MÁV Ért. 8.) EVIG sz. utasítás „A felügyeleti igazolványok, szolgálati megbízólevelek, belépési, behajtási engedélyek kiadási eljárásáról, használatáról, a MÁV Zrt. üzemi területén történő tartózkodás rendjéről”

# 6.0 HATÁLYBA LÉPTETŐ RENDELKEZÉS

Ez az utasítás a MÁV Értesítőben történő közzétételt követő napon lép hatályba.

# 

# 7.0 MELLÉKLETEK JEGYZÉKE

Az utasítás mellékletei az utasítás módosítása, újbóli kiadása nélkül is aktualizálhatók, kiegészíthetők a karbantartásért felelős szervezet által. Az utasítás hatályos mellékletei a MÁV Zrt. utasítástárában érhetők el. Az utasítás mellékletei csak elektronikusan kerülnek közzétételre.

7.1 Mellékletek

|  |  |
| --- | --- |
| 1. sz. melléklet | Felügyeleti igazolvány |
| 1. sz. melléklet | Szolgálati megbízólevél |
| 1. sz. melléklet | Az engedélyek, igazolványok kiadására vonatkozó kérelmek benyújtásának helye, levelezési címe, elektronikus elérhetősége |
| 1. sz. melléklet 2. sz. melléklet 3. sz. melléklet | Belépési, Behajtási engedélyek igényléséhez kitöltendő Excel minta táblázatok  Belépési engedély MÁV Zrt. munkavállalója részére  Belépési engedély MÁV-csoportba tartozó társaság munkavállalója részére |
| 1. sz. melléklet | Belépési engedély a MÁV Zrt. kisebbségi portfóliójába tartozó társaság munkavállalója részére |
| 1. sz. melléklet | Belépési engedély munkavégzéshez idegen munkavállaló részére |
| 1. sz. melléklet 2. sz. melléklet | Csoportos Belépési engedély munkavégzéshez idegen munkavállalók részére  Kapcsolattartói nyilatkozat |
| 1. sz. melléklet | Vállalkozó vasúti társaság belépési Igazolás |
| 1. sz. melléklet | Behajtási engedély a MÁV Zrt. szolgálati gépjárművére |
| 1. sz. melléklet | Behajtási engedély a MÁV-csoportba tartozó társaság szolgálati gépjárművére |
| 1. sz. melléklet | Behajtási engedély munkavállaló magántulajdonú szolgálati céllal használt gépjárművére |
| 1. sz. melléklet | Idegen munkavállaló behajtási engedélye |
| 1. sz. melléklet | Regisztrációs igazolvány Belépési és felvétel-készítési engedélyhez |
| 1. sz. melléklet | Magáncélú felvételkészítéshez Regisztrációs igazolvány kérelem |
| 1. sz. melléklet | Belépési és magáncélú felvételkészítési engedély |
| 1. sz. melléklet | Belépési és magáncélú felvételkészítési engedély kérelem |
|  |  |

7.2 Függelékek

„A” Függelék Munkavédelmi szabályok

„B” Függelék Adatkezelési tájékoztató

dr. Homolya Róbert sk.

elnök-vezérigazgató